Bfn-studente vas ná moord op medestudent | Maroela Media
Kapt. Chaka Marope, woordvoerder van die polisie, het gesê Okene Douglas (21) en Tebello Tsubella (22) word aangekla van die moord op 'n 25-jarige medestudent. Hy het gesê die oorledene was 'n tweedejaar-ingenieurswesestudent.
Volgens Marope is die oorledene glo op 18 Julie met gholfstokke geslaan en met 'n skerp voorwerp gesteek by sy woonstel in Partiffstraat. "Die verdagtes het glo die liggaam aan die brand gesteek en dit later naby die spoorweg in Uitsig gestort. Die verkoolde lyk is Maandag deur verbygangers gevind, waarna die polisie in kennis gestel is."
Marope het gesê Douglas en Tsubella het die oorledene glo van 'n onbekende bedrag kontant, 'n televisie, iPhone en klere beroof. Hulle het glo ook sy motor gesteel en dit vir 'n "plesierrit" geneem. Die motor is Woensdag naby Unversitas gevind.
Volgens Marope is Douglas en Tsubella Vrydag by 'n woonstelkompleks in Willows in hegtenis geneem. Die saak is tot 3 Augustus uitgestel wanneer die verdagtes na verwagting om borgtog sal aansoek doen.
Dan Maritz, woordvoerder van CUT, kon nie onmiddellik die voorval of bewerings dat die verdagtes en oorledene studente is bevestig nie.